Αιχμές τόσο προς το Μέγαρο Μαξίμου για τη διαχείριση της κρίσης με το Oruc Reis, όσο και προς τον υπουργό Άμυνας Νίκο Παναγιωτόπουλο άφησε ο υπουργός Εξωτερικών, Νίκος Δένδιας.

«Επειδή θέλω να είμαι ειλικρινής, πιστεύω ότι δεν αριστεύσαμε στην επικοινωνία στο συγκεκριμένο θέμα», είπε χαρακτηριστικά ο Νίκος Δένδιας, σε συνέντευξή του στην ΕΡΤ. Πρόκειται για ευθεία κριτική στο Μαξίμου, αφού το αστείο κυβερνητικό αφήγημα περί κακοκαιρίας που παρέσυρε το τουρκικό ερευνητικό πλοίο στην ελληνική υφαλοκρηπίδα - το οποίο κατέρρευσε με τεράστιο θόρυβο - εκφράστηκε αρχικά από τον υπουργό Επικρατείας, Γιώργο Γεραπετρίτη και κατόπιν από τα ακόμη πιο αρμόδια χείλη, του κυβερνητικού εκπροσώπου Στέλιου Πέτσα.

Ο Νίκος Δένδιας άφησε αιχμές και για τον υπουργό Άμυνας Νίκο Παναγιωτόπουλο, ο οποίος πρόσθεσε ακόμη ένα φιάσκο στα αρκετά που έχουν σημειωθεί στην κυβερνητική εξωτερική πολιτική. Κατ’ αρχήν διέψευσε τους ισχυρισμούς Ερντογάν ότι ζήτησε από την ελληνική πλευρά να μην μεταβεί Έλληνας αξιωματούχος στα Ίμια για την επέτειο κάτι που έγινε δεκτό και γι’ αυτό το λόγο η Άγκυρα έκανε ευχαριστήριο τηλεφώνημα στον υπουργό Άμυνας.

Ο Νίκος Παναγιωτόπουλος είχε αρχικά διαψεύσει τις δηλώσεις Ερντογάν στον δημοσιογράφο Τάκη Χατζή, ωστόσο, λίγο αργότερα διέψευσε τη… διάψευσή του, λέγοντας ότι δεν έκανε τέτοια δήλωση και ότι τα όσα ειπώθηκαν είναι «προϊόντα ερμηνειών και εκτιμήσεων αυτών που τις εκφράζουν και δεν μπορούν να υποκαταστήσουν τους επίσημους διαύλους επικοινωνίας μεταξύ κρατών». Η τελευταία φράση φυσικά είναι αυξημένης σημασίας αφού αφήνει ανοιχτό το ενδεχόμενο να υπήρξε όντως «επίσημος δίαυλος επικοινωνίας» με την Άγκυρα για τα Ίμια.

Ο Νίκος Δένδιας πάντως «άδειασε» Παναγιωτόπουλο λέγοντας «δεν υπάρχει καμία δυνατότητα σε κανένα Έλληνα υπουργό να μπορέσει να έχει συνεννοήσεις με την τουρκική πλευρά. Εκφεύγει της τρέχουσας ανταλλαγής απόψεων, όμως πολλές φορές και από τις δύο πλευρές εκφράζονται ευχές για την μη δημιουργία εντάσεων. Σε αυτό το επίπεδο και μόνο είναι οι συνεννοήσεις μας με τους Τούρκους». «Καμία ελληνική κυβέρνηση, όχι μόνο η δική μας, η κυβέρνηση Μητσοτάκη, δε μπορεί να αποδεχτεί τη γκριζοποίηση τμημάτων της ελληνικής επικράτειας. Δε μπορεί να το αποδεχτεί. Δεν είναι θέμα αν έχουμε διακριτική ευχέρεια, αν διατυπώσαμε σωστά τη σκέψη μας, αν μας αρέσει. Δε γίνεται».